Asmaa Abdol-Hamid skal give hånd. Også til mænd.

Det må være konklusionen, efter at Fyns Politi i en mail til Fyens.dk har forklaret, at man ønsker at følge justitsminister Søren Pape Poulsens (K) udmeldinger vedrørende håndtryk.

Fyns Politi ønsker dog ikke at svare på, om man konkret vil bede dets medarbejder Asmaa Abdol-Hamid give hånd som hilsen fremover.

Sagen er startet af folketingsmedlem Pernille Bendixen fra Dansk Folkeparti, der havde kaldt integrationsminister Inger Støjberg (V) og justitsminister Søren Pape Poulsen (K) i samråd, fordi Fyns Politi har Asmaa Abdol-Hamid ansat som brobygger. Asmaa Abdol-Hamid vil af religiøse årsager ikke give hånd til mænd. I stedet lægger hun hånden på hjertet, når hun hilser.

Det er ikke godt nok, mener Pernille Bendixen:

- Det er vigtigt for mig, at man giver hånd, for det er sådan, man gør i Danmark. For mig er religion en privatsag, som ikke hører hjemme hos Fyns Politi. Hun (Asmaa Abdol Hamid, red.) udstråler som myndighedsperson, at der er nogen, hun ikke vil hilse på, og det er meget uhøfligt. Det kan man ikke, når man er ansat som brobygger, siger hun til Fyens.dk.

Og det har justitsminister Søren Pape (K) givet hende ret i.

- Medarbejdere i dansk politi skal give hånd til personer, uanset om der er tale om mænd og kvinder i situationer, hvor det er naturligt. Håndtrykket betyder noget. Det er den naturlige måde at hilse på hinanden i Danmark. Det er en vigtig del af vores kultur og en måde at udtrykke respekt. Det kan opfattes som en afvisning, hvis man ikke tager imod en fremstrakt hånd, sagde han blandt andet under samrådet.